王世德曰：「治國必需經濟之才，而以八股取士，所取非所用，故內外大小臣工，求一戡亂致治之才，滿朝無一人。皆貪污奸佞，詐偽成習，惟知營私競進，下民共咨而不恤，綱紀日壞而不問，百政廢弛，舉天下事委之吏胥。而在位者率朝夕飲酒賦詩，戕民取錢以自樂，循資格致卿相而已。嗟乎！上即位，誅逆珰，斥抑宦官，虛心委任大臣。而所謂大臣者類如此，天下事尚可為乎？」